Αξιολόγηση τεχνικών της απολίνωσης των έσω σπερματικών φλεβών σε υπογόνιμους άνδρες με κιρσοκήλη και η επίδρασή τους στην αιμάτωση και λειτουργία των όρχεων
Authors: Κολιάκος Νικόλαος 
Published: January 2014

Σκοπός. Σκοπός της παρούσας μελέτης είναι η διερεύνηση της θεραπείας υπογόνιμων ανδρών με κιρσοκήλη και συγκεκριμένα η σύγκριση της οπισθοπεριτοναϊκής με την υποβουβωνική απολίνωση των σπερματικών φλεβών και την επίδραση που έχουν αυτές οι τεχνικές στην αιμάτωση και λειτουργία των όρχεων. Υλικό και μέθοδος. 62 άνδρες με κιρσοκήλη τυχαιοποιήθηκαν σε δύο θεραπευτικές ομάδες, υποβλήθηκαν σε πλήρη κλινικό και εργαστηριακό προεγχειρητικό έλεγχο που περιλάμβανε προσδιορισμό των ορμονών τεστοστερόνης, ωοθυλακιοτρόπο, ωχρινοτρόπο και προλακτίνης και διενεργήθηκε σπερμοδιάγραμμα και υπερηχογράφημα Doppler οσχέου. Χειρουργήθηκαν βάσει του θεραπευτικού πρωτοκόλλου και διεγχειρητικά έγινε λήψη αίματος από την σπερματική φλέβα και την συστηματική κυκλοφορία για προσδιορισμό ρενίνης, κορτιζόλης, αντι-müllerian και ινχιμπίνης. Μετεγχειρητικά οι ασθενείς επανεξετάστηκαν στους τρείς και 8- 12 μήνες από την επέμβαση και επαναλήφθηκαν οι προεγχειρητικές εξετάσεις. Τα δεδομένα εισήχθησαν σε βάση δεδομένων και έγινε στατιστική επεξεργασία τους. Αποτελέσματα. Η συγκέντρωση της ρενίνης και της κορτιζόλης βρέθηκε στατιστικά σημαντικά υψηλότερη στη σπερματική φλέβα από ότι στη συστηματική κυκλοφορία, υποδηλώνοντας παλινδρόμηση από το σύστοιχο νεφρό και επινεφρίδιο. Οι βελτίωση στους δείκτες του σπερμοδιαγράμματος ήταν στατιστικά σημαντικές για το σύνολο των ασθενών, ενώ μελετώντας την κάθε θεραπευτική ομάδα ξεχωριστά βρήκαμε ότι και οι δύο προκαλούν στατιστικά σημαντική βελτίωση σε επιμέρους, αλλά διαφορετικούς η καθεμιά, δείκτες του σπερμοδιαγράμματος. Στην ομάδα με οπισθοπεριτοναϊκή προσπέλαση παρατηρήθηκε αύξηση του μεγέθους του όρχεος μετεγχειρητικά, γεγονός που δεν παρατηρήθηκε στην ομάδα της υποβουβωνικής προσπέλασης. Οι ασθενείς με παθολογικές τιμές FSH εμφάνισαν επαναφορά της τιμής της προς τα φυσιολογικά επίπεδα σε στατιστικά σημαντικό βαθμό. Οι μεταβολές στις υπόλοιπες ορμόνες του πλάσματος που μετρήθηκαν, δεν ήταν στατιστικά σημαντικές σε καμία από τις δύο ομάδες μελέτης. Οι ασθενείς με υποβουβωνική προσπέλαση είχαν αυξημένη πιθανότητα επίτευξης εγκυμοσύνης μετεγχειρητικά, αλλά η διαφορά αυτή δεν ήταν στατιστικά σημαντική, ενώ η επέμβαση με υποβουβωνική προσπέλαση εμφανίζει στατιστικά μικρότερη πιθανότητα εμφάνισης υδροκήλης ως απώτερης μετεγχειρητικής επιπλοκής. Το συνολικό ποσοστό επίτευξης εγκυμοσύνης χωρίς ιατρική παρέμβαση ανήλθε στο 43,9%. Βρέθηκε επίσης ότι η αντι-müllerian ορμόνη της περιφερικής κυκλοφορίας, η FSH, και η προωθητική κινητικότητα των σπερματοζωαρίων των ασθενών μπορούν να διερευνηθούν μελλοντικά σε μεγαλύτερες μελέτες ως προγνωστικοί δείκτες επίτευξης εγκυμοσύνης. Συμπεράσματα. Η επέμβαση απολίνωσης των σπερματικών φλεβών για την θεραπεία της κιρσοκήλης είναι μία ασφαλής και αποτελεσματική επέμβαση με θετικά αποτελέσματα και αξία αναγνωρισμένη στον χρόνο, ασχέτως από την τεχνική που εφαρμόζεται. Οι δύο τεχνικές απολίνωσης των σπερματικών φλεβών εμφανίζουν επιμέρους διαφορές στα αποτελέσματά τους και στις επιπλοκές που παρουσιάζουν, χωρίς όμως να υπερτερεί η μία ξεκάθαρα της άλλης.